b'\n_START_ARTICLE_\nSina ja Mina\n_START_PARAGRAPH_\nSina ja Mina oli esimene kultuuriajakiri iseseisvuse taastamise j\xc3\xa4rgses Eestis. Ajakiri ilmus aastal 1992._NEWLINE_Ajakirja idee andis ja ajakirja algatas Kalle Kurg, kes koostas ka esimese maketi. Idee kohaselt oli ajakiri m\xc3\xb5eldud laiale lugejale ja pidi toonitama m\xc3\xb5tet, et \xc3\xbchiskonda ja kultuuri kuuluvad v\xc3\xb5rdv\xc3\xa4\xc3\xa4rsetena ka need inimesed, kes ei tule eluga toime. Kultuuri esitlemise ja k\xc3\xa4sitlemise k\xc3\xb5rval oli oluliseks teemaks eesti \xc3\xbchiskonna ps\xc3\xbchholoogiline kliima nn \xc3\xbcleminekuajal. Esiknumbri avas\xc3\xb5nas \xc3\xb6eldakse: "Peaksime end tundma \xc3\xb5ppima, Sina ja mina." ja toonitatakse vajadust kujundada oma hoiakuid p\xc3\xbcsiv\xc3\xa4\xc3\xa4rtuste toel._NEWLINE_Ilmuda j\xc3\xb5udnud numbrid sisaldasid algup\xc3\xa4rast ja t\xc3\xb5lkelist ilukirjandust, esseid, artikleid, arvustusi, intervjuusid, reisikirju, uudiseid teiste maadest, huumorit, testide tekste, lugejate kirju, karikatuure ja eesti tuntud fotograafide kunstilisi fotosid. Ajakiri, mille toimetus oli tegutsenud Eesti Televisiooni ruumides, l\xc3\xb5petas ilmumise tootmisbaasi \xc3\xa4kilise kaotamise t\xc3\xb5ttu. K\xc3\xa4esoleval ajal on ajakirja numbrid rariteetsed.\n_START_SECTION_\nAjakirja toimetus\n_START_PARAGRAPH_\nPeatoimetaja: Kalle Kurg._NEWLINE_Toimetajad: Pekka Erelt, Raul Kilgas, Ann Must, Tarmo Vahter, Tiina Aug._NEWLINE_Kunstnik: Jaan Kl\xc3\xb5\xc5\xa1eiko._NEWLINE_Fotograaf: Heiki Sirkel.\n_START_SECTION_\nAjakirja andmed\n_START_PARAGRAPH_\nKaanel: Sina ja Mina. Esimene/1992, Sina ja Mina. Teine/1992. _NEWLINE_Maht 48 lk. (ISSN m\xc3\xa4rkimata). Neljav\xc3\xa4rvikaas, sisu kahev\xc3\xa4rvitr\xc3\xbckis. Illustreeritud joonistuste, kunstiliste fotode ja arvutigraafikaga. Formaat 19,5 x 27,5\xc2\xa0cm. Esiknumbri tiraa\xc5\xbe 20 000 eksemplari, teise numbri tiraa\xc5\xbe 15 000 eksemplari. V\xc3\xa4ljaandja ETV kirjastus. Tr\xc3\xbckikoda Oktoober.'